928.
Na osnovu člana 91 stav 2 Zakona o kulturi ("Službeni list CG", broj 49/08), Vlada Crne Gore, na sjednici od 30. oktobra 2008. godine, donijela je
UREDBA
O KRITERIJUMIMA ZA ODREĐIVANJE MANIFESTACIJA I FESTIVALA OD POSEBNOG ZNAČAJA ZA KULTURU CRNE GORE
("Službeni list Crne Gore", br. 071/08 od 21.11.2008)
Član 1
Ovom uredbom uređuju se kriterijumi za određivanje manifestacija ili festivala od posebnog značaja za kulturu Crne Gore.
Član 2
Kulturne manifestacije i festivali od posebnog značaja za kulturu Crne Gore, određuju se prema sljedećim kriterijumima:
   1) kontinuirano ostvarivanje programskih sadržaja od javnog interesa za kulturu Crne Gore,
   2) doprinos prepoznatljivoj međunarodnoj afirmaciji Crne Gore i njenog kulturnog i stvaralačkog potencijala,
   3) ostvarivanje kulturne raznolikosti,
   4) doprinos podsticanju i razvoju interkulturnog dijaloga i stimulisanju međuregionalnog i međunarodnog partnerstva i komunikacija,
   5) podsticaj novih formi umjetničkog izražavanja,
   6) prepoznatljivost kulturnog i edukativnog karaktera,
   7) organizovanost na partnerskoj osnovi sa lokalnom samoupravom.
Član 3
Organ državne uprave nadležan za poslove kulture (u daljem tekstu: Ministarstvo) primjenom kriterijuma iz člana 2 ove uredbe donosi akt o određivanju manifestacije i festivala od posebnog značaja za kulturu Crne Gore.
Ukoliko manifestacija ili festival prestane da ispunjava neki od kriterijuma iz člana 2 ove uredbe, akt o prestanku statusa manifestacije, odnosno festivala od posebnog značaja za kulturu Crne Gore, donijeće Ministarstvo.
Član 4
Ministarstvo učestvuje u upravljanju manifestacijom ili festivalom srazmjerno visini uloženih sredstava u odnosu na ukupne troškove realizacije manifestacije, odnosno festivala.
Član 5
Međusobna prava i obaveze između Ministarstva, lokalne samouprave i organizatora manifestacije, odnosno festivala, uređuju se ugovorom.
Član 6
Ova uredba stupa na snagu osmog dana od dana objavljivanja u "Službenom listu Crne Gore".
Broj: 03-10943
Podgorica, 30. oktobra 2008. godine
Vlada Crne Gore
Predsjednik,
Milo Đukanović, s.r.